AMR ปักหมุดปี 65 รายได้โต 40% ลุยประมูลงานใหม่กว่า 5 หมื่นลบ.
AMR คว้างานเปลี่ยนระบบสายไฟฟ้าอากาศเป็นสายไฟฟ้าใต้ดิน 469.48 ลบ. ดัน Backlog เพิ่ม ปักหมุดปี 65 รายได้โต 40% เดินหน้าประมูลงานใหม่กว่า 5 หมื่นลบ. ลุ้นคว้างานไม่ต่ำกว่า 3-4 พันลบ. เตรียมงบลงทุน1 – 2 พันลบ. ใช้ขยายการลงทุน
AMR ปักหมุดปี 65 รายได้โต 40% เดินหน้าประมูลงานใหม่กว่า 5 หมื่นลบ. ลุ้นคว้างานไม่ต่ำกว่า 3-4 พันลบ. เตรียมงบลงทุน1 – 2 พันลบ. ใช้ขยายการลงทุน
12 ม.ค. 2565

นายมารุต ศิริโก กรรมการผู้จัดการ บริษัท เอเอ็มอาร์ เอเซีย จำกัด (มหาชน) หรือ AMR เปิดเผยว่า บริษัทฯ ได้รับงานโครงการใหม่ 1 โครงการ ได้แก่ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ตามแนวเส้นทางโครงการรถไฟฟ้าสายสีเขียว ถนนสุขุมวิท (ซอยสุขุมวิท 81-ซอยแบริ่ง) ส่วนที่ 1 งานโยธาและงานไฟฟ้า มูลค่ารวมทั้งสิ้น 469,486,950 บาท โดยได้ลงนามในสัญญา เมื่อเดือนธันวาคม 2564 มีระยะเวลาดำเนินการ 1,080 วัน
“โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ถนนสุขุมวิท จากซอยสุขุมวิท 81 ถึงซอยแบริ่ง ระยะทางรวม 5.5 กม งานแบ่งออกเป็น 3 ส่วน โดย AMR จะทำในส่วนที่ 1 (โยธาและไฟฟ้า) รวมระยะทางประมาณ 2.1 กม (ซอยสุขุมวิท 81 – บจก. สยามนิสสัน เซลล์ บางจาก) รวมมูลค่าทั้งสิ้น 469,486,950 บาท ซึ่งการรับงานในครั้งนี้จะทำให้มูลค่างานในมือรอรับรู้รายได้ (Backlog) เพิ่มขึ้น ส่งผลให้บริษัทฯ มีรายได้รองรับการเติบโตในระยะยาวอย่างต่อเนื่อง”  
ส่วนภาพรวมการดำเนินธุรกิจในปี 2565 บริษัทฯ ตั้งเป้าหมายการเติบโตอยู่ที่ประมาณ 40% เนื่องจากมีปัจจัยสนับสนุนจากการทยอยรับรู้รายได้จากงานในมือที่มีอยู่แล้ว และคาดว่าในปีนี้จะมีงานโครงการใหม่ๆ เปิดประมูลมากขึ้นกว่าปีก่อน แม้สถานการณ์การแพร่ระบาดของโควิด-19 กลายพันธุ์อย่างโอมิครอน แต่คนส่วนใหญ่จะปรับตัวทำให้กิจกรรมทางเศรษฐกิจกลับมาอยู่ในทิศทางที่ดีขึ้น ซึ่งภาครัฐและเอกชนจะกลับมาลงทุนอีกครั้ง
โดยบริษัทฯ คาดว่าในปีนี้จะเตรียมยื่นเข้าประมูลงานใหม่อีกมูลค่าประมาณ 50,000 ล้านบาท ซึ่งคาดหวังจะได้รับงานใหม่เข้ามาไม่ต่ำกว่า 3,000 – 4,000 ล้านบาท อีกทั้งจะเริ่มรับรู้รายได้จากธุรกิจที่มีรายได้ประจำและรายได้ในส่วนธุรกิจเกี่ยวกับพลังงานมากขึ้น
นอกจากนี้ บริษัทฯ ยังเตรียมงบลงทุนไว้ประมาณ 1,000 – 2,000 ล้านบาท สำหรับใช้ขยายการลงทุนโครงการใหม่ ๆ เช่น ธุรกิจเกี่ยวกับพลังงานทดแทน การให้บริการเคเบิลคาร์เพื่อการท่องเที่ยว และระบบสาธารณูปโภค เพื่อเพิ่มสัดส่วนรายได้ประจำ (Recurring Income) สนับสนุนให้ธุรกิจเติบโตอย่างมีเสถียรภาพ สร้างผลตอบแทนที่ดีให้กับผู้ถือหุ้นอย่างสม่ำเสมอ